b'\n_START_ARTICLE_\nTreaty Oak\n_START_PARAGRAPH_\nTreaty Oak (suom. \xe2\x80\x9dValtiosopimustammi\xe2\x80\x9d) on Yhdysvalloissa Texasin osavaltiossa, Austinin kaupungin Treaty Oak Park -puistossa kasvava tammi. Tammi on lajia Quercus virginiana ja sen i\xc3\xa4ksi on arvioitu yli 500 vuotta. Se on viimeinen j\xc3\xa4ljell\xc3\xa4oleva puu Council Oaks -nimisest\xc3\xa4 tammiryhm\xc3\xa4st\xc3\xa4._NEWLINE_Puun nimi tulee paikallisesta legendasta, jonka mukaan Texasin tasavallan perustaja Stephen F. Austin allekirjoitti puun alla alueen alkuper\xc3\xa4isv\xc3\xa4est\xc3\xb6n kanssa rajasopimuksen._NEWLINE_Treaty Oak tuli maailmalla tunnetuksi vuonna 1989, kun Paul Cullen myrkytti sen rikkaruohomyrkyll\xc3\xa4. Myrkytyksen seurausten alkaessa n\xc3\xa4ky\xc3\xa4 yh\xc3\xa4 pahemmin ihmiset huolestuivat. K\xc3\xa4vij\xc3\xa4t toivat tammen juurelle runoja, kukkia ja jopa kanakeittoa. Japanista ja Australiasta saakka saapui puun pikaista paranemista toivottavia kortteja. Jotkut rukoilivat puun juurella sen paranemista. Toukokuussa 1990 Cullen tuomittiin yhdeks\xc3\xa4ksi vuodeksi vankeuteen \xe2\x80\x9drikoksestaan luontoa kohtaan\xe2\x80\x9d._NEWLINE_Asiantuntijoiden pelastustoimien ansiosta tammi selviytyi myrkytyksest\xc3\xa4 osittain: noin kolmasosa alkuper\xc3\xa4isest\xc3\xa4 oksistosta on yh\xc3\xa4 j\xc3\xa4ljell\xc3\xa4. Vuonna 1997 ensimm\xc3\xa4iset myrkytyksen j\xc3\xa4lkeiset tammenterhot putosivat puusta ja ne kylvettiin 1999 eri puolille aluetta jatkamaan Treaty Oakin tarinaa._NEWLINE_Treaty Oak on listattu Tree\xe2\x80\x99s Who\xe2\x80\x99s Who -listalle (\xe2\x80\x9dPuiden kuka kukin on\xe2\x80\x9d) ja se on p\xc3\xa4\xc3\xa4ssyt my\xc3\xb6s American Forestry Associationin Hall of Fameen Washingtoniin.'